Κυριάκος Πιερρακάκης

Ο Κυριάκος Πιερρακάκης (Αθήνα, 1983) είναι Έλληνας πληροφορικός, πολιτικός επιστήμονας και πολιτικός, Υπουργός Ψηφιακής Διακυβέρνησης στην κυβέρνηση του Κυριάκου Μητσοτάκη.

Βιογραφικά στοιχεία 
Γεννήθηκε το 1983 στην Αθήνα και μεγάλωσε στα Κάτω Πατήσια, με καταγωγή από την Αρεόπολη και τις Κροκεές. Είναι παντρεμένος και έχει τρία παιδιά. Αποφοίτησε το 2001 από το Λεόντειο Λύκειο Πατησίων και σπούδασε πληροφορική στο Οικονομικό Πανεπιστήμιο Αθηνών μέχρι το 2005. Είναι επίσης απόφοιτος της σχολής Κένεντι του Χάρβαρντ (μάστερ στις Δημόσιες Πολιτικές - 2007) και του Τεχνολογικού Ινστιτούτου Μασαχουσέτης (μάστερ στην Τεχνολογική Πολιτική - 2009).

Μετά την επιστροφή του στην Ελλάδα, διατέλεσε πρόεδρος του Ινστιτούτου Νεολαίας, όπου ασχολήθηκε ενεργά με ζητήματα νεανικής επιχειρηματικότητας. Υπηρέτησε επίσης ως σύμβουλος της Άννας Διαμαντοπούλου στο Υπουργείο Ανάπτυξης.

Από το 2015 μέχρι το 2019 θήτευσε ως Διευθυντής Ερευνών του ανεξάρτητου, μη κερδοσκοπικού οργανισμού ερευνών «διαΝΕΟσις».

Πολιτική σταδιοδρομία 
Ξεκίνησε την πολιτική του σταδιοδρομία από την κεντροαριστερά. Το 2012, στο 9ο Συνέδριο του ΠΑΣΟΚ εκλέχτηκε μέλος του Πολιτικού Συμβουλίου και της Κεντρικής Πολιτικής Επιτροπής  και το 2014 ήταν υποψήφιος ευρωβουλευτής με την Ελιά, κατακτώντας την έκτη θέση με 42.814 ψήφους. Κατά την περίοδο της συγκυβέρνησης ΝΔ – ΠΑΣΟΚ υπήρξε μέλος της ελληνικής ομάδας διαπραγμάτευσης με τους θεσμούς, ως επιλογή του αντιπροέδρου της κυβέρνησης Ευάγγελου Βενιζέλου.

Η εκλογή του Κυριάκου Μητσοτάκη στην ηγεσία της Νέας Δημοκρατίας τον έφερε κοντά στη ΝΔ και αρκετούς μήνες πριν από τις εκλογές ανέλαβε τη δημιουργία ενός σχεδίου για τον ψηφιακό μετασχηματισμό της Ελλάδας . Στις 9 Ιουλίου 2019 ορκίστηκε υπουργός Ψηφιακής Διακυβέρνησης στην κυβέρνηση του Κυριάκου Μητσοτάκη.

Ως Υπουργός Ψηφιακής Διακυβέρνησης 
Ως πρώτο μέτρο εξήγγειλε πρόγραμμα ψηφιακού μετασχηματισμού. Την 21 Μαρτίου 2020 το Υπουργείο Ψηφιακής Διακυβέρνησης έθεσε σε λειτουργία το gov.gr, την Ενιαία Ψηφιακή Πύλη του Ελληνικού Δημοσίου. Έκτοτε προστέθηκαν στο gov.gr σημαντικές υπηρεσίες, φτάνοντας συνολικά τις 614. Οι κυριότερες από αυτές είναι μεταξύ άλλων η βεβαίωση γνησίου υπογραφής,  η άυλη συνταγογράφηση και τα άυλα παραπεμπτικά, τα πιστοποιητικά δημοτολογίου και οι ληξιαρχικές πράξεις, το πιστοποιητικό εγγυτέρων συγγενών και οι προσωρινές άδειες οδήγησης.

Ο Κυριάκος Πιερρακάκης δίνει μεγάλη έμφαση σε ζητήματα κυβερνοασφάλειας. Τον Οκτώβριο του 2019 με υπουργική απόφαση όρισε τις κρίσιμες υποδομές και υπηρεσίες της χώρας και ο καθόρισε συγκεκριμένα πρωτόκολλα πρόληψης και αντιμετώπισης κυβερνοεπιθέσεων για τους Φορείς Εκμετάλλευσης Βασικών Υπηρεσιών (ΦΕΒΥ). Τον Σεπτέμβριο του 2019 αναβάθμισε τη λειτουργία του Ευρωπαϊκού Οργανισμού Κυβερνοασφάλειας (ENISA) στην Ελλάδα. Επιπλέον, το Υπουργείο Ψηφιακής Διακυβέρνησης ανέλαβε την αναβάθμιση, την οργάνωση και τη στελέχωση της Εθνικής Αρχής Κυβερνοασφάλειας. Τέλος, τον Μάρτιο του 2020 υπογράφηκε Μνημόνιο Συνεργασίας μεταξύ Ελλάδας και Ισραήλ για συνεργασία μεταξύ των δύο χωρών σε σχετικά ζητήματα.

Με τον νόμο «Επενδύω στην Ελλάδα» το Υπουργείο Ψηφιακής Διακυβέρνησης θέσπισε ένα γρήγορο και ξεκάθαρο πλαίσιο αδειοδότησης των επίγειων κεραιοσυστημάτων, που αποτελούσε ζήτημα κρίσιμης σημασίας για τη λειτουργία των δικτύων κινητών επικοινωνιών, ειδικά εν όψει της εισόδου στην εποχή του 5G.

Το πρώτο εξάμηνο της θητείας του, ο Κυριάκος Πιερρακάκης έδωσε μεγάλο βάρος στην ολοκλήρωση της υπηρεσίας 112 εντός χρονοδιαγράμματος. Η διαδικασία αυτή απαιτούσε παρέμβαση στους μεγάλους κατασκευαστές κινητών τηλεφώνων ώστε να δρομολογηθεί η συμβατότητα των συσκευών.

Πρωτοβουλίες για την αντιμετώπιση του πρώτου κύματος της πανδημίας 
Το 13033, η υπηρεσία SMS για τις κατ' εξαίρεση μετακινήσεις των πολιτών κατά την περίοδο των περιοριστικών μέτρων, σχεδιάστηκε και υλοποιήθηκε σε διάστημα λίγων ωρών από τη Γενική Γραμματεία Τηλεπικοινωνιών και Ταχυδρομείων. Παράλληλα, με την πρωτοβουλία #DigitalSolidarityGR ο Κυριάκος Πιερρακάκης κάλεσε τις επιχειρήσεις να εξετάσουν ποιες από τις υπηρεσίες ή/και προϊόντα που παρέχουν συνδρομητικά μπορούν να διατεθούν δωρεάν για όσο διάστημα διαρκέσουν τα έκτακτα μέτρα. Στην πρωτοβουλία συμμετείχαν συνολικά 210 επιχειρήσεις. Τέλος, σε συνεργασία με το Υπουργείο Υγείας το Υπουργείο Ψηφιακής Διακυβέρνησης δημιουργήθηκε την πλατφόρμα ethelontes.gov.gr με σκοπό την ενίσχυση του συστήματος υγειονομικής περίθαλψης με κάθε τρόπο, τόσο σε ανθρώπινο δυναμικό όσο και σε ιατροτεχνολογικό εξοπλισμό, με περισσότερους από 12.000 πολίτες να δηλώνουν συμμετοχή.

Νομοθετικό έργο 
Στις αρχές Αυγούστου, με τον νόμο «Ρυθμίσεις του Υπουργείου Εσωτερικών, διατάξεις για την ψηφιακή διακυβέρνηση, συνταξιοδοτικές ρυθμίσεις και άλλα επείγοντα ζητήματα» ο Κυριάκος Πιερρακάκης εισήγαγε σειρά διατάξεων σχετικά την ψηφιακή πολιτική, την ηλεκτρονική διακυβέρνηση και την απλούστευση των διοικητικών διαδικασιών, με κυριότερη μεταρρύθμιση την καθιέρωση της διαλειτουργικότητας ως κανόνα λειτουργίας στο Δημόσιο.

Τον Οκτώβριο του 2019 ο Κυριάκος Πιερρακάκης εισήγαγε στον νόμο «Επενδύω στην Ελλάδα» μια σειρά από διατάξεις σχετικά με τον εκσυγχρονισμό του νομοθετικού πλαισίου για την αδειοδότηση κεραιοσυστημάτων, το Εθνικό Ευρυζωνικό Σχέδιο, το Εθνικό Πρόγραμμα Απλούστευσης Διαδικασιών και τον Ενιαίο Ψηφιακό Χάρτη.

Τον Ιούνιο του 2020 κατατέθηκε και ψηφίστηκε το πρώτο νομοσχέδιο με διατάξεις αμιγώς της αρμοδιότητας του Υπουργείου Ψηφιακής Διακυβέρνησης με τίτλο «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις». Στις διατάξεις του νόμου περιλαμβάνονται η αύξηση του ποσοστού της επιχορήγησης (cash rebate) του ΕΚΟΜΕ από το 35% στο 40% και η απλοποίηση της διαδικασίας υπαγωγής στο σχετικό πρόγραμμα.

Τον Σεπτέμβριο του 2020 ο Κυριάκος Πιερρακάκης έφερε προς ψήφιση τον Νόμο για την Ψηφιακή Διακυβέρνηση και τις Ηλεκτρονικές Επικοινωνίες, έναν νόμο με περισσότερα από 230 άρθρα, ο οποίος επικαιροποίησε παλαιότερους νόμους όπως η Διαύγεια και η προσβασιμότητα ατόμων με αναπηρία στους ιστοτόπους του Δημοσίου.

Επίσης, στον ίδιο νόμο ρυθμίστηκαν ζητήματα φάσματος για την είσοδο της χώρας στην εποχή του 5G και, κυρίως, ιδρύθηκε το Ταμείο «Φαιστός», που θέτει τις προϋποθέσεις για τη δημιουργία ενός λειτουργικού και βιώσιμου οικοσυστήματος για την ανάπτυξη εφαρμογών και υπηρεσιών 5G στη χώρα μας. Επιπλέον, προβλέφθηκε η δέσμευση από το Δημόσιο ενός μικρού τμήματος του φάσματος 5G, ώστε να διατίθεται δωρεάν σε εκπαιδευτικά προγράμματα και start-up.

Σχέδιο ΕΛΤΑ 
Τον Δεκέμβριο του 2020, σε συνεργασία με τον Υπουργείο Οικονομικών, το Υπουργείο Ψηφιακής Διακυβέρνησης πέτυχε την έγκριση από τη Βουλή των Ελλήνων του αρχικού μέρους του σχεδίου αναφορικά με τα ΕΛΤΑ. Σκοπός του σχεδίου ήταν η εταιρεία να διασφαλίσει και να ενδυναμώσει τον κοινωνικό της ρόλο ως φορέα της καθολικής ταχυδρομικής υπηρεσίας και ταυτόχρονα να βελτιώσει την αποδοτικότητά της. Η αποδοτικότητα του όμως ήταν αμβιλεγόμενη, καθώς στο εσωτερικό των ΕΛΤΑ υπήρξαν πολλές αντιδράσεις για το σχέδιο.

Τον Οκτώβριο του 2022 με αφορμή δημοσιεύματα της εφημερίδας Η Αυγή, καθώς και κομματικές ανακοινώσεις του ΣΥΡΙΖΑ, έγινε γνωστό ότι ο βουλευτής Ανδρέας Πάτσης επωφελήθηκε από 27 απευθείας αναθέσεις έργων μέσω των ΕΛΤΑ, που αφορούσαν νομικές συμβουλές. Το συνολικό του κέρδος ήταν 822.000 ευρώ σε 2 χρόνια. H Νέα Δημοκρατία ανακοίνωσε την άμεση διαγραφή του από το κόμμα, ενώ ο διευθύνων σύμβουλος των ΕΛΤΑ Γιώργος Κωνσταντόπουλος δήλωσε παραίτηση. Ο ΣΥΡΙΖΑ καθώς και διάφορα αριστέρα ΜΜΕ έκαναν λόγο για ευθύνες του Κυριάκου Πιερρακάκη στον σχεδιασμό των ΕΛΤΑ, καθώς και των απευθείας αναθέσεων, καλώντας τον να παραιτηθεί. Ο Πιερρακάκης με ανακοίνωση του κατηγόρησε τον ΣΥΡΙΖΑ για μικροπολιτική σκοπιμότητα. Την ίδια ημέρα η Η Εφημερίδα των Συντακτών μέσω έρευνας επάνω στο Πρόγραμμα Διαύγεια και την Κοινωνία της Πληροφορίας, έφερε στην επιφάνεια ποσά άνω των 26 εκατ. ευρώ την τελευταία τριετία, που δόθηκαν σε 475 συμβάσεις με απευθείας ανάθεση ή με την αδιαφανή διαδικασία της διαπραγμάτευσης χωρίς δημοσίευση.

Επιλεγμένο συγγραφικό έργο 
 Το Παράδειγμα της Πορτογαλίας και η Ελληνική Χαμένη Δεκαετία (2018)
 Work Values in Politics: The European Union Debt Crisis as a Case Study (2019 - σε συνεργασία με την Άννα Διαμαντοπούλου)
 Η «Δημιουργική Καταστροφή» του κομματικού σκηνικού (2019)
 Το αναγκαίο ψηφιακό άλμα (2019)

Παραπομπές 

Έλληνες πολιτικοί του 21ου αιώνα
Έλληνες υπουργοί Ψηφιακής Διακυβέρνησης
Έλληνες πολιτικοί επιστήμονες